Pēc sabiedriskās apspriešanas pilsoniskās sabiedrības grupa Occupy Central with Love and Peace („Ieņemt centrālo valdību ar mīlestību un mieru”) 20.–29. jūnijā organizēja neoficiālu referendumu. Balsis nodeva gandrīz 800 000 cilvēku, kas bija daudz vairāk, nekā prognozēts, un lielākā daļa atbalstīja pilsonisko vai politisko partiju izvirzītu kandidātu nominācijas. Augustā valdību atbalstoša pilsoniskās sabiedrības grupa „Miera un demokrātijas alianse” savāca 1,5 miljonus parakstu pret grupas „Ieņemt centrālo valdību” kampaņu, tādējādi atbalstot valdības pozīciju. Starp parakstītājiem bija galvenā amatpersona Leuns Čunjins un citas augsta ranga amatpersonas.

Akadēmiskā izpēte liecina, ka Honkongā gados jauni cilvēki sevi spēcīgi identificē tieši ar Honkongu, nevis Ķīnu kopumā un ka viņi ir nobažījušies, ka Ķīna aizskar Honkongas tiesiskumu, tiesības un brīvības. Honkongas ĪPA valdība 2015. gada 7. janvārī publicēja ziņojumu, kas neietilpa „piecu posmu procesā”, atspoguļojot iedzīvotāju viedokļus un vēlmes, kas paustas laikā no 2014. gada 31. augusta līdz 15. decembrim. Šis ziņojums bija valdības piekāpšanās studentu demonstrācijām, taču valdība saņēma kritiku par to, ka nebija risinājusi jautājumus, kas visvairāk satrauc studentus.

Leģislatīvā padome

Attiecības starp izpildvaru un likumdevējiem 2014. gadā kļuva aizvien saspringtākas. Opozīcijas likumdevēji organizēja nesadarbošanās kampaņu un izmantoja obstrukcionisma taktiku, lai aizkavētu valdības iniciatīvas. Leģislatīvās padomes priekšsēdētājs vairākkārt izmantoja savas diskrecionārās pilnvaras, lai izbeigtu debates. Kad tas tika apstrīdēts tiesā, spriedums tika pieņemts par labu priekšsēdētājam. Būtu lietderīgi izstrādāt Leģislatīvās padomes debašu skaidrākus rakstiskus noteikumus par debašu procedūru.

Aprīlī Leģislatīvās padomes priekšsēdētājs vadīja likumdevēju delegāciju, kas devās uz Šanhaju, lai tiktos ar centrālās valdības augstākā ranga amatpersonām un apspriestu likumdošanas reformu. Jūnijā un novembrī radikāli noskaņoti protestētāji ielauzās Honkongas Leģislatīvās padomes ēku kompleksā, savainojot dažus Leģislatīvās padomes darbiniekus un nodarot kaitējumu dažām kompleksa daļām.

Tiesiskums un tiesu vara

Tiesiskums būtībā tika ievērots, un 2014. gadā tiesu vara saglabāja savus augstos standartus. Dažas reizes partijas iesniedza tiesai pieteikumus tādu spriedumu pieņemšanai, kam ir būtiska politiskā ietekme, taču tiesas turpināja darboties neatkarīgi un profesionāli, neļaujot sevi ietekmēt ārējiem faktoriem vai politiskiem apsvērumiem. Ievērojamākie gadījumi ietvēra dažādus tiesas izpildrakstus, ko pieprasīja ekonomikas dalībnieki, kuriem izdevās apstrīdēt septembra–decembra demonstrāciju laikā notikušās ceļu bloķēšanas likumību. Tiesas ievēroja pareizu procedūras gaitu, proti, tiesai vienlīdzīgi varēja piekļūt abas puses, tika sniegta juridiskā palīdzība, tiesvedība bija publiski pieejama, un tiesas spriedums tika publicēts un ievērots. Honkongas tiesu varas objektivitāti arī apliecina bijušā valdības galvenā sekretāra un kāda nekustamo īpašumu magnāta notiesāšana atbilstoši apsūdzībām korupcijā, un abas šīs personas palika apcietinājumā, gaidot pārsūdzības iznākumu.

Pasaules Ekonomikas forums savā 2014.–2015. gada ziņojumā par globālās ekonomikas konkurētspēju Honkongu ierindoja 5. vietā starp 144 jurisdikcijām un 1. vietā Āzijā tiesu varas neatkarības ziņā. Joprojām ir daži neatrisināti jautājumi, piemēram, sarežģījumi saistībā ar tiesnešu pieņemšanu darbā, asistējošu darbinieku trūkums un advokātu zemā samaksa juridiskās palīdzības gadījumos, it sevišķi krimināllietās. Tiesu varas neatkarības saglabāšana un pilnīga atbilstība tiesiskumam ir ļoti svarīgi aspekti Honkongas demokrātijas sasniegumu, tās kā starptautiska biznesa centra statusa, kā arī tās kā jauna starptautiska arbitrāžas un starpniecības centra statusa saglabāšanai.

Tiesībaizsardzība

Kopumā 2014. gadā Honkongā uzlabojās sabiedriskā kārtība, par 7,1 % samazinoties noziedzīgu nodarījumu skaitam salīdzinājumā ar 2013. gadu, kā norādījis policijas komisārs Endijs Cangs (Andy Tsang). Noziedzības rādītājs turpināja pazemināties, proti, no 72 911 lietām līdz 67 740 lietām, kas ir mazākais rādītājs kopš 1997. gada.

Pilsoniskās nepakļaušanās laikā policijas darbības saglabāja augstu pārredzamības līmeni un (ar dažiem vērā ņemamiem izņēmumiem) policijas rīcība bija profesionāla un spēka lietošana bija samērīga. Izņēmumi bija pārmērīgā asaru gāzes izmantošana 28. septembrī un protestu dalībnieka piekaušana 15. oktobrī, ko veica 7 policisti. Šo starpgadījumu nofilmēja vietējā televīzijas stacija. Vēl tiek gaidīta šo 7 policistu tiesa.

Kopā protestu periodā tika aizturētas 955 personas par dažādiem pārkāpumiem. Policija centās visas izmeklēšanas pabeigt trīs mēnešu laikā. Līdz šim tika apcietināti 30 protestu vadītāji. Kamēr tiek gaidīti izmeklēšanas rezultāti, šīs personas ir atbrīvotas.

Birojs sūdzībām par policiju saņēma 1972 sūdzības, no kurām tikai 106 tika atzītas par pieņemamām (pārējās galvenokārt bija iesnieguši iedzīvotāji, pamatojoties uz plašsaziņas līdzekļu paziņojumiem vai videomateriāliem). Neatkarīgās padomes sūdzībām par policiju locekļi novēroja izmeklēšanas, tostarp izmeklēšanu par protestu dalībnieka piekaušanu.

Pretkorupcija

Kopumā ir atzīts, ka korupcija, arī starp valsts ierēdņiem, tiek labi kontrolēta. Pretkorupcijas sistēma saglabāja savu stingrību un stabilitāti, lai gan Transparency International 2014. gada korupcijas uztveres indeksā Honkonga noslīdēja par divām vietām zemāk, proti, uz 17. vietu starp 175 valstīm.

Saskaņā ar šo apsekojumu, ko veic neatkarīgs izpētes uzņēmums, tikai 1,5 % respondentu norādīja, ka pēdējo 12 mēnešu laikā ir saskārušies ar korupciju. Savukārt 81 % respondentu uzskatīja, ka Neatkarīgā pretkorupcijas komisija (ICAC) strādā efektīvi, un 97 % uzskatīja, ka komisija ir pelnījusi iedzīvotāju atbalstu. ICAC 2014. gadā izmeklēja 114 lietas, kurās bija iesaistītas 222 personas. Atsevišķu personu notiesāšanas rādītājs palielinājās no 78 % līdz 85 %, savukārt notiesāšanas rādītājs lietu ietvaros palielinājās no 81 % līdz 87 % salīdzinājumā ar 2013. gadu. No visām 2014. gadā saņemtajām korupcijas sūdzībām 63 % attiecās uz privāto sektoru, 30 % attiecās uz valdības departamentiem un 7 % bija iesaistītas valsts struktūras.

ICAC izmeklē vairākas sūdzības saistībā ar augsta ranga personām. Viena no izmeklēšanām attiecas uz Next Media īpašnieka Džimija Lai (Jimmy Lai) iespējamiem nelikumīgiem politiskiem dāvinājumiem vairākām pandemokrātiskām partijām un politiķiem. Vēl kāda sūdzība attiecas uz apgalvojumu, ka galvenā amatpersona Leuns Čunjins ir saņēmis nelikumīgu un nedeklarētu maksājumu no privātā sektora firmas pēc galvenās amatpersonas amata ieņemšanas, lai gan attiecīgais pakalpojums tika sniegts pirms tam. Tieslietu ministrs deleģēja Valsts prokuratūras direktoram pilnvaras izskatīt šo sūdzību, lai izvairītos no aizdomām par neobjektivitāti vai favorītismu šīs lietas izskatīšanā. Vēl kāda izmeklēšana attiecas uz apsūdzību pret bijušo galveno amatpersonu Donaldu Cangu (Donald Tsang) 2012. gadā. Šīs lietas pārbaudīs ICAC spēju un tiesu varas spēju izmeklēt un iztiesāt augsta ranga personu korupcijas lietas neatkarīgi, objektīvi un neietekmējoties no politiskiem apsvērumiem. Bijušā valdības galvenā sekretāra un kāda nekustamo īpašumu magnāta notiesāšana 23. decembrī liecina, ka ICAC un tiesu vara savus pretkorupcijas pienākumus pilda bez bailēm vai favorītisma.

Vienlīdzīgas iespējas

ANO Ekonomisko, sociālo un kultūras tiesību komiteja 2014. gada 8. maijā pauda bažas un sniedza ieteikumus par: i) vispusīgu cilvēktiesību iestāžu un tiesību aktu trūkumu; ii) imigrācijas problēmu saasināšanos un bēgļu, patvēruma meklētāju un migrējošo darba ņēmēju aizsardzības trūkumu; iii) valsts mājokļu trūkumu, kā arī sociālo un ekonomisko atšķirību palielināšanos starp Honkongas iedzīvotājiem.